DA Den Europæiske Unions Tidende C 180/94

Offentliggørelse af en ansøgning i overensstemmelse med artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2006/C 180/09)

Med denne offentliggørelse gives der mulighed for at gøre indsigelse mod ansøgningen i henhold til artikel 7 i Rådets forordning (EF) nr. 510/2006. En begrundet erklæring om en sådan indsigelse skal være Kommissionen i hænde senest seks måneder efter offentliggørelsen.

SAMMENFATNING

RÅDETS FORORDNING (EF) Nr. 510/2006.

Ansøgning om registrering i overensstemmelse med Artikel 5 og artikel 17, stk. 2

»OSCYPEK«

NR. EF: PL/0451/21.02.2005

BOB ( X ) BGB ( )

Dette dokument er et sammendrag til informativt brug. Interesserede parter kan indhente alle oplysninger i den fuldstændige udgave af varespecifikationen enten hos den i punkt 1 omhandlede kompetente myndighed eller hos Europa-Kommissionen (1).

1. Medlemsstatens kompetente myndighed:

Navn: Ministerstwo Rolnictwa i Rozwoju Wsi (Ministeriet for landbrug og udvikling af landdistrikter) Adresse: ul. Wspólna 30 PL-00-930 Warszawa Telefon: (48) 22 623 27 07 Fax: (48) 22 623 25 03 e-mail: Jakub.Jasinski@minrol.gov.pl

2. Ansøgende sammenslutning:

Navn: Regionalny Związek Hodowców Owiec i Kóz (Den regionale sammenslutning af fåre- og gedeavlere) Adresse: ul. Szaflarska 93 d/ 7 PL-34-400 Nowy Targ Telefon: (48) 18 266 46 21 Fax: (48) 18 266 46 21 e-mail: rzhoik@kr.home.pl Sammensætning: Producent/Forarbejdningsvirksomhed ( X ) Andre ( )

3. Produkttype:

Kategori 1.3 Ost

4. Varespecifikation

(sammenfatning af betingelserne i artikel 4, stk. 2):

4.1 Navn: »Oscypek«

Navnet »Oscypek« opfylder betingelserne i artikel 2, stk. 2, i Rådets forordning (EF) nr. 510/2006. Etymologisk set er navnet »Oscypek« forbundet med produktionsprocessen og det kan udledes af to ord — verbet oszczypywać, der betyder »at knibe gentagne gange« i betydningen at omrøre (etape 6 i produktionsprocessen) og oszczypek, en diminutiv form af oszczep, der betyder »kastespyd«; dette på grund af ostens karakteristiske form. »Oscypek« er tæt knyttet til det i punkt 4.3 beskrevne område. Dette bekræftes af talrige litteraturhenvisninger, de naturlige bånd til området og de lokale producenters fagkundskab.

4.2 Varebeskrivelse: »Oscypek« har form af en dobbelt kegle eller en spindel. Den er mellem 17 og 23 cm lang, mellem 6 og 10 cm bred på det bredeste sted, og den vejer mellem 0,6–0,8 kg. Ved opskæring har osten en lys flødefarve, mørkere ved skorpen, men en lysere farve kan også accepteres. Skorpen har et stråfarvet og et let lysebrunt genskær. »Oscypek« fremstilles udelukkende i perioden maj til september og må kun sælges hel.

Ostens kemiske sammensætning afhænger af rygningens varighed og af sæsonen: vandindholdet må højst være 44 %, tørstofindholdet må ikke være mindre end 56 %, og tørstoffets fedtindhold må ikke være mindre end 38 %.

4.3 Geografisk område: I Śląsk voïvodiet (amtet) omfatter området:

Kommunerne (gminy) i Cieszyn kredsen (powiatu): Istebna

Kommunerne i Żywiec kredsen: Milówka, Węgierska Górka, Rajcze, Ujsoły, Jeleśnia og Koszarawa

I Małopolska voïvodiet (amtet) omfatter området:

Hele Nowy Targ kredsen og hele Tatrzański kredsen

Kommunerne i Sucha kredsen: Zawoja og Bystra Sidzina.

Kommunerne i Limanowa kredsen: Niedźwiedź og en del af Kamienica kommune, der er beliggende inden for grænserne af nationalparken Gorczańskiego eller syd for floden Kamienica, og de følgende sołectwa (delkommuner) i Mszana Dolna kommune: Olszówka, Raba Niżna, Łostówka, Łętowe og Lubomierz

Kommunerne i Nowy Sącz kredsen: Piwniczna, Muszyna og Krynica.

4.4 Bevis for oprindelse: Kontrol af ægtheden og kvaliteten af »Oscypek« oste udføres i flere etaper fra mælkeproduktionen til færdigvarens afsætning på markedet. Denne overvågning i flere etaper skaber et sammenhængende tilsynssystem, der er udformet for at sikre, at færdigvaren har den fornødne kvalitet.

Der føres en fortegnelse over produktionsenhederne. Producenterne skal være indført i denne, før de kan påbegynde fremstillingen. På produktionsstedet fører hver producent et register over oplysninger af relevans for produktionsprocessen. Dermed kan et produkts fortid genskabes, så oste kan spores.

Tilsynsorganet kontrollerer, at de faktiske produktionsmetoder er i overensstemmelse med specifikationerne. Der føres tilsyn med alle producenter og sammenslutningen af producentforbund i henhold til overvågningsplanen, som tilsynsorganet har i sin besiddelse og godkender.

4.5 Fremstilling:

Etape 1 — Råvarerne — mælken, der anvendes til fremstillingen af »Oscypek«, stammer fra racen »Polska Owca Górska« (polsk bjergfår). Hvis der overhovedet anvendes komælk til fremstillingen, stammer dette fra »Polskiej Krowy Czerwonej« (polsk rød ko).

Etape 2 — Kølig lagring (syrning) — mælken opbevares ved stuetemperatur for at øge syrningen.

Etape 3 — Varm lagring (syrning) — bl.a. blandes syrnet mælk med sødmælk. Andelen af fåremælk ved fremstilling af »Oscypek« må ikke ligge under 60 %.

Etape 4 — Tilsætning af osteløbe — mælken tilsættes osteløbe.

Etape 5 — Koagulering — dannelse af koagel.

Etape 6 — Omrøring af koagelen — med traditionelle værktøjer, f.eks. en »ferula«.

Etape 7 — Bundfældning — de faste stoffer udfældes på karrets bund.

Etape 8 — Fjernelse af valle — op til 50 % af den samlede mængde.

Etape 9 — Udtagning af osten — masken presses, og osten tages ud.

Etape 10– Presning — ostemassen håndpresses, og der formes en kugle, som lægges i et kar med valle.

Etape 11– Presning af kuglen — kuglen formes og opstikkes (åbnes) med et spyd.

Etape 12 — Formning — kuglen presses langs spyddet, indtil den tager form af en dobbelt kegle. En ring lægges omkring osten på dens bredeste sted.

Etape 13 — Afsluttende afretning — ringen fjernes, og osten klemmes og presses i hånden. Dernæst lægges den i koldt vand for at bevare den opnåede form.

Etape 14 — Udblødning i saltlage — i op til 24 timer.

Etape 15 — Tørring — ostene tørres i mellem 12 og 24 timer.

Etape 16 — Rygning — modning — rygningen udføres med kold røg og varer mellem 3 og 7 dage.

4.6 Tilknytning: »Polska Owca Górska« (polsk bjergfår), der giver den mælk, som anvendes til at lave »Oscypek«, stammer fra en forædlet variant af det primitive cakiel-får, som findes i de østlige Karpater og på Balkan. Arten er en central del af Podhale-regionens og lokalbefolkningens historie og traditioner. Den er godt tilpasset klimaforholdene og de traditionelle avlsmetoder i bjergområder. Desuden får polske bjergfår på græs i Podhale-regionen en meget varieret og enestående vegetation, som får indflydelse på mælkens sammensætning og smag og derigennem giver produkter af denne mælk en særlig smag og aroma.

Hvis der anvendes komælk til fremstillingen, må der kun anvendes mælk fra »Polskiej Krowy Czerwonej«, den ældste polske kvægrace. Denne race har i århundreder været benyttet af slaverne, og frem til udgangen af det 18. århundrede var »Polskiej Krowy Czerwonej« den mest udbredte kvægrace i Polen. De første kvægbestande af den race blev etableret i 1876 i Stróża i Limanowa kredsen. I 1895 grundlagde man det polske forbund for avlere af polsk rød ko, der blev tilknyttet Krakow landbrugssamfund. Dette markerede begyndelsen på et systematisk avlsarbejde og førte efterfølgende til etableringen og forædlingen af racen i perioden 1884-1934. Kvægracen blev anerkendt som den eneste lokale kvægrace, som er opdrættet i Polen.

Den særlige vegetation, der findes i området, hvor »Oscypek« fremstilles, har også stor indflydelse på smagen af den fåremælk, der anvendes til fremstillingen af osten. De pågældende lokale plantearter findes kun i Podhale-regionen i form af enge, græsningsarealer og alpegræsgange.

»Oscypek« er et meget gammelt produkt, som blev fremstillet af fårehyrder fra Wallachien, der vogtede deres får på højtliggende enge. Osten blev bragt til Podhale-regionen med deres lokale kultur, deres græsningsmetoder, deres traditionelle bacówka bjælkehytte og deres mælkeforarbejdningsmetoder. De første tegn på ostefremstilling i Podhale og de tilstødende områder findes i stiftelsesdokumentet for landsbyen Ochotnica i Gorce. I 1416 fik Dawid Wołoch (David Valachi) retten til at grundlægge denne by.

Den første nøjagtige beskrivelse af, hvordan osten fremstilles i bjælkehytterne, kommer fra reglerne i »staten Ślemieński«. De blev opstillet i 1748, og i 1773 blev de revideret og gjort obligatoriske. I 1830 omtalte Ambroży Grabowski i sin beskrivelse af bjergbefolkningen, at de byggede bjælkehytter for hele sommeren i bjergene, »og de driver deres får hertil fra hele omegnen og laver deres ost (oszczypek)«. Maria Steczkowska (1858) har lavet en mere detaljeret beskrivelse af fårenes græsning, udstyret i bjælkehytterne og fremstilling af oste (herunder oszczypek). Dette var også den første detaljerede beskrivelse af, hvilke redskaber fårehyrderne i Tatrabjergene benyttede til at lave ost.

Fremstillingen af »Oscypek« ost hænger også sammen med producenternes specifikke og ekstraordinære fagkundskaber. Deres erfaring og viden, som er gået i arv fra generation til generation, sætter dem i stand til at udføre hele fremstillingsprocessen på den korrekte måde.

4.7 Kontrolorgan:

Navn: Inspekcja Jakości Handlowej Artykułów Rolno — Spożywczych (Inspektorat for landbrugs- og fødevarers handelskvalitet) Adresse: ul. Wspólna 30 PL-00-930 Warszawa Telefon: (48) 22 623 29 00 Fax: (48) 22 623 29 98 e-mail: –

4.8 Mærkning: På produktets salgspakning kan navnet »OSCYPEK« erstattes eller suppleres af: »OSZCZYPEK« (dialekt).

Emballagen vil være forsynet med logoet eller logoet og udtrykket Chroniona Nazwa Pochodzenia (beskyttet oprindelsesbetegnelse). Det tillades at anvende forkortelsen »Ch.N.P« (BOB) på emballagen. Navnet skal angives på polsk. Salg uden emballage tillades.

4.9 Nationale krav: —

(1) Europa-Kommissionen — Generaldirektoratet for Landbrug og Udvikling af Landdistrikter — Direktorat F: Kvalitetspolitik for landbrugsprodukter, B-1049 Bruxelles.